»Jeg havde håbet på at nyde og glæde mig over mit otium, men jeg havde ikke regnet med at blive gammel på den måde.«

Sådan lyder det nu fra den 76-årige film- og tv-legende, skuespilleren Jens Okking.

Han står sammen med sin ældste søn frem i BT søndag og fortæller, hvordan hans liv på et plejecenter har udviklet sig til et regulært mareridt.

I næsten tre år har Jens Okking været beboer på Næstved Kommunes plejecenter ’Symfonien’, og i den tid har det været en kamp op ad bakke for at få stedet og kommunen til at give Okking en ordentlig behandling.

Senest har han fået fjernet samtlige tænder i munden på grund af svigtende pleje, hans dyre tandproteser er forsvundet fire gange, opsynet er mangelfuldt, og han får ikke sin natmedicin. Til gengæld har Okking fået søde sager til kaffen, selv om skuespilleren lider af sukkersyge.

»Stedet bliver kaldt ’Skæbnesymfonien’ i folkemunde,« siger Niels Okking til BT søndag.

Distriktschef i Næstved Kommune for ældrecenter nord, Sonja Müller, kalder situationen ‘ulykkelig’.

Er det meningen, at de pårørende skal være over personalet hele tiden?

»Nej, det er det selvfølgelig ikke. Når vi har aftalt med familien og beboeren, hvordan plejeforløbet skal være, så er det selvfølgelig vores ansvar. Og jeg kan heller ikke sidde her og garantere, at der ikke kan ske fejl,« siger hun til BT søndag.

LÆS HELE HISTORIEN I BT PLUS HER: